क्या है साल 1985 में हुआ असम समझौता?  
लोकसभा के बाद राज्यसभा में भी विधेयक पास 
असम समेत कई राज्यों में विधेयक का हो रहा है विरोध 
1985 के असम समझौते का बताया जा रहा है उल्लंघन
राज्यसभा ने बुधवार को नागरिकता संशोधन विधेयक (CAB) को अपनी मंजूरी दे दी. सदन में विस्तृत चर्चा के बाद इस विधेयक को पारित किया गया. सदन ने विधेयक को प्रवर समिति में भेजे जाने के विपक्ष के प्रस्ताव और संशोधनों को खारिज कर दिया. विधेयक के पक्ष में 125 मत पड़े जबकि 99 सदस्यों ने इसके खिलाफ मतदान किया. आपको बता दें कि इस विधेयक को लेकर असम समेत पूर्वोत्तर के राज्यों में भारी विरोध-प्रदर्शन हो रहा है. खबर है कि नागरिकता संशोधन विधेयक (Citizenship Amendment Bill) के खिलाफ प्रदर्शन कर रहे लोगों पर पुलिस ने लालुंगगांव में गोलियां चलाई. इसमें कुछ लोग कथित तौर पर घायल हो गए. एक वरिष्ठ पुलिस अधिकारी ने दावा किया कि प्रदर्शकारियों ने पुलिसकर्मियों पर पत्थरबाजी की और ईंटे फेंकीं और पुलिस ने जब उन्हें शांत कराने की कोशिश की तो ये लोग वहां से नहीं हटे. प्रदर्शनकारियों का आरोप है कि नागरिकता संशोधन विधेयक साल 1985 में हुए असम समझौते (असम अकॉर्ड) का उल्लंघन है और इसे कतई स्वीकार नहीं किया जाएगा.